Ijan dada n‑jaʼan‑ia nuu ntdaa mee‑da xa na ndeé koio‑da barcu xa na nangondita koio‑da nɨni xiaʼan‑ia nuu ñayiu xa nangondita koio‑i;
nuʼu‑i veʼe‑i.
Te duʼa n‑ka kida‑da.
Nu n‑yaʼa n‑jaʼan‑ia xa ndixi koio ñayiu,
te juaʼan mee ni‑ia yuku xa kajan taʼu‑ia nuu Ianyuux.
Nu n‑kunee dani tuu naʼi‑ia ijan.
Xñutuu daña xiti barcu xa ka ndixi‑da.
Nu n‑ka kudava‑da xiʼin barcu nuu mar,
ndeʼe xe kandava barcu nuu ndute,
chi yo ndeʼe kane tachi.
Antecas xa tuu,
n‑ka xini‑da‑ia xa xika‑ia nuu mar,
te duʼa juan xee‑ia do nuu ka ndixi‑da.
Yo n‑ka yuʼu‑da.
N‑ka xiaʼan tnaʼa‑da xa anu kuu xa n‑ka xini‑da.
Xaxeʼe xa yo n‑ka yuʼu‑da xee n‑ka kana‑da.
Dana ini n‑jaʼan‑ia nuu‑da:
—Maxku yuʼu koio‑n.
Maxku chi ini koio‑n.
Mee‑r kuu Jesús.
Te xiaʼan Spedru nuu‑ia:
—Maestru,
nu ndaa xa mee‑n kuu Jesús,
kada‑n xa na kaka‑da nuu ndute xa na xetnaʼa ñaʼa‑da.
Xiaʼan Jesús nuu‑s:
—Neʼe.
N‑nane Spedru barcu te n‑xika‑s nuu mar te n‑kuyatni‑s nuu‑ia.
N‑xini Spedru xa yo kane tachi te ndeʼe xe kandava ndute.
Nu n‑xini‑s xijan,
te n‑yuʼu‑s.
N‑kixeʼe nduxi‑s nuu‑te te xee n‑kana‑s:
—Maestru,
dakaku ñaʼa‑n.
Ñama n‑dakaa Jesús ndaʼa‑ia te n‑tnɨɨ‑ia Spedru.
Xiaʼan‑ia nuu‑s:
—Ñatu kukanu ini ñaʼa vaʼa‑n.
¿Nakuenda n‑xe tnɨɨ anu‑n?
N‑ndaa‑s xiʼin Jesús barcu.
Dana ini n‑nujuiin tachi xa n‑kane‑i.
Nu n‑ndeé‑ia barcu,
n‑ka xe juiin xiti‑da nuu‑ia xa n‑ka ndadakaʼnu‑da‑ia.
Ka xiaʼan‑da:
—Xandaa xakuiti xa dɨu‑n kuu Daʼya Yɨɨ Ianyuux.
N‑ka yaʼa‑da xiʼin‑ia xiʼin barcu jan ɨnka lado yuʼu mar,
te n‑ka xee‑da yatni nuu nani Genesaret.
N‑ka najini ñayiu ñuu ijan Jesús,
te n‑ka xian tnuʼu‑i ñayiu dava ka ñuu xndatuu yuʼu mar katuu yatni ñuu‑i xa n‑xee Jesús ijan.
Nu n‑ka teku ñayiu ijan xijan,
te xndeka‑i ñayiu ka kuʼu n‑ka xee nuu‑ia.
Yo n‑ka xijan taʼu‑i nuu‑ia xa na juejoon‑ia xa juini nga ndɨkɨ xeʼe daʼma‑ia na tnɨɨ‑i.
N‑xejoon‑ia,
te n‑ka ndvaʼa‑i ntdaa‑i.